정조 18년
全羅道幼學李維坤柳恩樹羅學臣吳養源愼思海金載明進士李大奎幼學金烈姜在仁李昌烈尹怦崔昌之姜柱宗鄭再爀進士王學曾幼學高得鎭朴必浩閔師伸鄭觀民文喜鎭張運泰奇昇雲李之榮進士洪樂濬幼學文永瓚梁洙鉉閔相衡梁潤吉吳錫圭朴諄可朴致鵬金喜瑾具大源鄭命郁閔奎七梁必震洪永朴李大馨鄭陽復李永喆進士李基胄幼學李基馨朴隣鎭吳光爀進士奇茂伸幼學金弼憲李馨達金希元文大鎭梁龜漢安處衡李燮垕鄭陽勳金希吉閔奎五梁成憲安昌憲尹仁守進士南熤幼學文亨鎭梁命馹張南翼金相文金萬稷金相俊洪宅洙羅得綵洪一榮羅廷學進士張景觀李以集李以錫幼學李弘坤金孝一李昇燁進士任昌祚宋龜默幼學奇象謙李導亨鄭獜燦進士朴纘赫奇學敬幼學高時肅宋相信崔海之朴鳴鈺李鎭陽進士柳東煥魏白圭幼學李志燁金致福文宗榦田達年文思欽丁道心韓思淸文最光文周伯李啇啓白大源任弘源文周德姜泰衡田司澤任俊源文得奎李聖運任鏡徹文正光丁時弼任善源李宗權丁榮斗丁顯達金重熙丁洛鉉金來吉金有杰金有燁金相祿金尙俊金萬銖丁啓鉉安義宅朴相榮安宗煥林秀宇林秀大黃大謙羅敬恒趙啓獜宋文豹李得九李相完羅星天崔柱厦金永斗黃宅垕尹釴趙寬重羅紈安栢柳璜李性謙崔柱碩鄭載範金錫祚羅翔烈韓世東鄭光震閔時顯崔昌殷閔普顯金載玉李尙奎趙宗喆吳允澤羅漢章李性善安榥羅漢明金璨李垕永任廷源張景毅金之律李時行金玩鄭致聖朴孝源李宗燁許頊李宗孝鄭鉉喆李陽俊李灝臣柳德根金寅喆許崧柳孝根尹昌仁金元瑞鄭光遠羅赫鄭桂尹甲獜裵守桂徐粹仁羅聖佐崔夢喆高憺具百源李宗德趙守鎭權伈吳慤朴榮直崔文性權季彦金亮顯吳相林錫五崔門顯姜柱天柳熙儉崔學衡柳慶祿宋德文吳致相李喜默趙晉儉姜永奎鄭百衡宋木宋榮身任昌宗崔學悅金鮐赫柳景明李斗性權衡彦金之元崔鍾運鄭濠崔鍾德李潤德金尙宜吳鎭國進士朴相一幼學李葴崔㠔李宗榮蔡廷甲崔熙崔濼金鏵鄭憲佐崔濬金煥崔鎭漢進士崔光宇幼學成漢祚羅學成金鼎烈李東榮羅漢弼柳友栢宋䛑金得采崔濈李登榮宋來錫金以錝崔鎭衡羅彦孝吳愼相金衡國羅尙殷羅貞維鄭宜喆羅壽貞鄭平張淵柳苾許暹李碩謙金濬禧李舜輔柳涑金普觀羅瑞宗金聲國李翼延李顯廷李翊祚鄭命喆李行懋金時獜羅民譆南顯老李顯基朴宗吉羅奎弼李漢鵬李光燮李光奎金慶國閔思徽金永羽閔思定崔翊東柳德文張齊甲羅讚賢梁錫耉林進遠林時鎭林愈遠林愚鎭林永鎭鄭明愼進士林重源朴定源朴宗漢閔世基閔思寬閔令儒閔喆儒金吉羽羅景祚幼學林宇光林命輔吳章源吳碩源李爀臣朴聖坤金璜閔邦榦閔邦喆閔邦顯柳星七柳星三柳匡弼柳錫良崔宗協柳相警崔翼泰崔世瑋崔弘烈崔承烈金會源羅廷尹羅學榮羅得緯羅得絅鄭大運洪翼榮洪翼淵洪樂鍾洪樂薰洪千榮邊相宅金文在朴鳳章金眞賢丁載煜林載謙許幹朴泰奎李挺賢南極燁金文達南熤曺興弼柳台錫曺弘弼進士曺翊鉉曺翊殷崔時澤朴虎瑞幼學柳昌樹羅儆崔普錫柳震昇羅得奎金鑑金載復鄭禮煥鄭在安吳相淳進士鄭在章鄭忠煥李敬緝幼學李鎭輔鄭敎煥朴熙奇商臣鄭彦直尹栽崔巽之金致鈺奇錫一朴聖溢高時俊高一喬羅宗祥金致器朴孝淳朴性一崔愼之鄭碩東宋相信李寶仁尹光說柳泰三高時喆柳在潭李昌佐朴褧柳逵崔澐之柳在淵高廷忠尹億崔昌之鄭潤邦朴烇李緯坤高時德金會鳴李琳鄭潤吉李志德高廷獜柳在濟鄭潤身李成燁金命復崔驥之朴孝參高愼擧奇象俊奇象履高廷鳳朴光儀朴必大李鎭大李成泰李志學朴聖演宋益壽李成俊朴聖漢高一柱金敬臣朴昌鎭羅翼天宋益來李熠高益贊羅允參朴聖潛金通海楊宗楷等疏曰伏以臣等竊伏聞有道之士行詘一時而其言必信於後代盛德之君志慕前脩而其感無間於曠世益其顯晦之數自有定期而明良之遇不必同時故也謹按故儒賢贈吏曹參判兼成均館祭酒臣柳馨遠抱王佐之才明先聖之道而潛光晦跡肥遯林泉其生也不知而無憫其死也無爲之先後寂寥遺墨埋沒巾衍若將薰歇聲沈與草木同腐無以自見於天下萬世及至聖朝無左右謦欬無事會夤緣而特地恩褒夐絶千古九原哀贈直超三階雖其進善之贈已降於先朝隨錄之刊亦在於當時而或緣多士之陳請或由廷臣之建言未有若今時之出尋常萬萬則眞所謂有隕自天朝暮際遇也在聖朝崇奬之道在士林尊慕之誠顧安有一分餘憾而第其蘊藏之實猶未盡著節惠之典尙有餘望此臣等之所以不遠千里齊叫九閽也馨遠之學問造詣固非後生末學所敢窺測而第伏念德行也名節也性理之工也經濟之術也此四者實學問之大端而求諸古人兼而有之者蓋鮮矣以陶潛之節謂之道德之士則過矣以許衡之學謂之節義之士則未也至若馨遠則一人之身兼了橫渠之力踐魯連之高蹈康節之明理者也馨遠生有異質至性根天十歲之前已著純孝神童之名年甫弱冠慨然有志於脩齊治平之學平生讀書究極精微或有窒礙則苦心竭力當食忘食當寢忘寢忽有默契則夜必蹶起取燭疾書經傳之異同史家之得失以至陰陽律呂星躔度數山川險夷物産豐嗇莫不旁通曲暢而若其發一生經濟之學爲萬歲治平之具者卽隨錄一部是已本之精神心術之微達之天人事物之奧自作一家緖言暗合濂洛宗旨此正叔孫豹所謂其次立言王世貞所謂君子精斂而爲言者也嘗聞王通多格言而失於自用韓愈聞大道而未免倒學今以隨錄觀之不拘拘於道德而自合於道德不汲汲於格致而片言隻字罔非從窮理盡性中流出來而大綱細目實三代致治之具也試窺其一斑則損益井制欲挽三代者張氏之大範也仰觀俯察分排星躔者邵子之邃學也覃思律呂次及兵流者蔡元定之博識也夏禹氏成賦中邦之義鄒孟子分田制祿之法具在其中今欲做三代之治舍是書何以哉試言其節義則一自崇楨甲申以後超然屛跡於湖南扶安縣之邊山杜門三十年麋鹿爲群釣採終老尋常吟詠輒寓匪風下泉之思顯廟八年漂海人鄭喜曾勝等來自福建泊于耽羅髮猶不薙衣尙華制將押赴北地馨遠往見中路以漢語酬酢仍問弘光以後消息則喜等出示一曆乃永曆二十一年紀元也馨遠汪然出涕作詩贈之喜等亦大泣而去湖南人士至今傳其事斯人之學篤於爲己著於尊周明於物理者如此而抑臣等別有所尊慕者馨遠以故名相寬之裔故翰林臣𢡮之子當國家延訪丘園之時顧乃杜門約己潛心篤學超然若郭林宗之不入標榜溫然若程伯子之動以忠恕一點塵壒曾不得汚其身名苟非存乎中者實有大過人者安能脫屣軒冕土苴纁組獨如是哉當時之薦紳韋布無被無此莫不心敬而誠服後之嚮風慕義者自不覺狹者廣薄者敦迄今百有餘年尊師仰慕之不倦焉其德至厚而道至廣能令人觀感興起之至此者深究其源則莫不權輿於涵養未發之時省察已發之際而無些箇偏倚無些箇乖戾馴致此純一之境君子哉斯人也孟子曰誦其詩讀其書不知其人可乎馨遠之體用經綸著在隨錄固已家藏而人誦矣若乃遺藁中平日所論危微精一仁義禮智喜怒哀樂等說無非卓越諸子深得聖門之奧旨而藏在蠹在笥世之學者多未見其全書是爲士林之齎恨而第以一國公議之形於章箚著於文字者觀之潛心義理孝友出天者故府院君臣閔維重及故相臣李尙眞筵薦語也稱之以王佐才者故相臣許穆也三代後第一經國謨者故判書臣權疏也抗章叫閽亟請褒贈者嶺南故進士臣盧思孝等也讀隨錄而謂之古聖遺法者故相臣尹拯也序隨錄而稱之以天下萬世書者故參判臣吳光運也疏請隨錄之刊行至謂我東方祈天永命之本者故承旨臣梁得中也稱之以不見知而無憫者故諮議臣李柬也筵陳其學術之高博公正者故相臣趙顯命也狀聞其純備之行尊周之義者故判書臣李成中也我東方識務君子惟李栗谷柳磻溪云者故徵士臣李瀷所記也雖不言道德道德在其中者故監役臣金砥行讀隨錄詩也學準孔顔才參伊呂等語挽之者故持平臣李之濂也其他山林草野之間稱之曰磻溪先生同聲合贊仰若山斗或移書往復或私自箚錄藏之箧笥者亦不可殫記若而人皆近世所稱名卿碩儒智足以知人且其平日趨向未必皆同而至於馨遠則其所以尊尙慕詡者不謀而同其非有毫髮阿好過情之譽而爲擧世公共之論可推而知嗚呼以若道學出而需世則其於贊聖明而福生民宜若伯仲伊呂而惜其甘心剷跡懷寶沒世使人主不得識其面生民不得蒙其澤空言垂後展布無望斯足爲千古志士之限嗚呼其行誼之卓絶道德之純明風節之凜然見識之高博實無愧於有宋諸賢今雖加之以非常之典必無睽異之論而公論而公議自有洋洋莫可遏者幸其身歿未幾多士建祠於隱遯之鄕俎豆不替則公議之行乎下者如彼先朝褒贈之恩聖世曠感之諭前後相輝照映耳目則寵遇之得乎上者如彼上下同慕古今罕比臣等顧安敢更事煩瀆而第伏念歲月遒邁風聲晼晩則遺韻寢微德業莫徵臣等之一暴私忱又安得不遑遑汲汲猶恐此時之或失也哉臣等伏聞國典凡在儒賢不計資級特許賜諡又伏聞疊設祠額之禁近雖申明而儒賢院宇單設處亦許賜額此實國朝之美意斯文之盛事至於馨遠則建祠已久而尙稽宣額之擧貤贈荐降而姑無易名之典蓋緣臣等之未遑非必聖念之有靳玆敢不揆猥越齊聲仰籲伏乞聖明特垂綵納先賜美諡則不但于臣等觀感之地倍增榮聳抑將于聖世崇報之道益有光輝臣等無任屛營祈懇之至答曰省疏具悉予於贈祭酒處士柳馨遠有曠想之契惜未及見予意悉示於贈官之綸音處士有知尙亦夷猶此豈不逾於拔例賜諡越格宣額爾等退修學業